ПРОТОКОЛ
на заседанието на Работната група за съгласуване на проект на Наредба за изменение и допълнение на Наредба № 7 от 24 февруари 2015 г. за прилагане на мярка 10 "Агроекология и климат", в частта по направление „Подсигуряване разнообразна паша на пчелите и осигуряване на естествено опрашване“ от Програма за развитие на селските райони за периода 2014 – 2020 г.

Заседанието се проведе на 20 януари 2017 г./петък/ от 10.30 ч. в зала „Голям
колегиум“, Министерство на земеделието и храните.

На заседанието присъстваха представители на Министерство на земеделието и
храните, ДФ „Земеделие” (ДФЗ), Българска агенция по безопасност на храните (БАБХ),
Национална асоциация на зърнопроизводителите (НАЗ), Асоциацията на земеделски
производители в България (АЗПБ), Българска асоциация Биопродукти (БАБ), WWF
България, Национална браншова пчеларска организация „Български пчеларски съюз”
(НБО БПС), Конфедерация на българските пчелари (КБП), Български пчеларски съюз
(БПС).

Заседанието бе открито от Антон Аспарухов, директор на дирекция „Развитие на
селските райони“, който запозна присъстващите с водените преговори с ЕК по отношение на одобрената нотификация за новото направление по мярка 10 „Подсигуряване разнообразна паша на пчелите и осигуряване на естествено опрашване“.

След това се пристъпи към обсъждане на конкретните текстове по предложенията
за изменение на Наредба 7.

От страна на представителя на дирекция „Животновъдство“ бе изказано мнение относно обхвата на прилагане на новото направление. Като основен проблем по направлението бе посочено, че съществуват множество административни пречки при осъществяването на дейностите прилагани при мобилното пчеларство.

От страна на представител на НБО БПС бе поставен въпроса за определения бюджет по новото направление.

От страна на представителя на КБП бе изказано мнение, че обхвата на направлението не трябва да е насочен само към мобилните пчелари. Като потенциални кандидати по новото направление, трябва да бъдат включени и собствениците на стационарни пчелини. 

Също така бе изразено и притеснение относно невъзможността за регистрация на временните пчелини в Интегрираната информационна система на БАБХ  (ВетИС). Към момента временните пчелини се записват в регистър, който се води в кметството на всяко населено място.

Директорът на дирекция РСР направи уточнението, че направлението вече е одобрено от страна на ЕК и не могат да бъдат правени промени касаещи прилагането му.

При калкулирането на ставката по направлението са включени разходи по преместване на кошерите, което надгражда базовото изискване за стационарното пчеларство.
От страна на представителя на дирекция „Животновъдство“ бе направено разяснение, че в Закона за пчеларството частично е уреден въпроса с издаване на удостоверение за временен обект. Законът урежда такава регистрация да бъде извършвана само на земи от общински поземлен фонд (ОПФ), като липсва възможност същата да бъде извършвана и на земи от държавен поземлен фонд (ДПФ).

В подкрепа на твърдението на дирекция „Животновъдство“, представителя на НБО БПС допълни, че такава регистрация не може да бъде направена и на нови терени попадащи в горския фонд. Бе направено предложение от негова страна, кандидата да
подаде молба за издаване на удостоверение до кмета, в което да е посочена местността, в която ще се разположи временния пчелин и номера на регистрирания пътен лист издаден от ветеринарния лекар.

Представителят на БАБХ уточни, че във ВетИС временния пчелин, трябва да бъде регистриран и да има съответен номер. При контрола и движението му е необходимо да
има пътен лист за придвижване.

Представителят на НБО БПС уточни, че във ВетИС към настоящия момент не може да бъде направено разграничение между постоянен и временен пчелин. Старите пчелини
са с произволни и неточни координати ползващи регистрите на кметствата, това трябва да бъде отстранено.

Представителят на КБП направи предложение в пътният лист да се запише GPS координатите на местността и населеното място на временния пчелин без същия да бъде регистриран във ВетИС.

От страна на ДФЗ бе изказано мнение, че съгласно Закона за пчеларството е необходимо временния животновъден обект да бъде регистриран във ВетИС. Без тази
регистрация, ДФЗ не може да извършва задължителните административни проверки.
Представителят на НБО БПС предложи при кандидатстване да бъде изготвена план
програма за пашуване и преместване на временните пчелини. Информацията за
временните пчелини, която се води в регистрите на кметствата да бъде прехвърлена в
БАБХ.

Директорът на дирекция РСР предложи на аудиторията да бъде проведена
допълнителна среща в най-кратък срок, на която да бъдат обсъдени пречките при
регистрацията на временните животновъдни обекти и тяхното придвижване. 

Необходимо е спешно приемане на Наредба за допълнение на Наредба № 10 от 2015 г. за условията за регистрация и реда за идентификация на пчелните семейства. На срещата се определи да присъстват представители на БАБХ, МЗХ и браншови пчеларски организации.

От страна на представители на УО на ПРСР бе поставен въпроса за определяне на
периода през годината, в който ще се прилага подвижното пчеларство.
Аудиторията се обедини около предложението този период да бъде фиксиран от 15
март до 15 септември.

По отношение на предложенията посочени в заключителните разпоредби на
измерителния акт, касаещи изменението на Наредба № 4 от 27.02.2015 г. за прилагане на мярка 11 „Биологично земеделие“ от ПРСР 2014-2020 г., представителите на БАБ и АЗПБ изразиха съгласие с предложените изменения. Бе направено предложение да се прецизират новопредложените текстове с оглед да се избегне неправилното им тълкуване.

Също така бе определена и допълнителна среща между представители на УО на
ПРСР, ДФЗ, представители на дирекция „БЗР“, контролиращи лица, БАБ и АЗПБ, на която да бъдат изчистени неясноти по предложените тестове.
